Incredibil ce a pățit o familie din Cluj-Napoca, după ce a angajat un „meșter” pentru finisaje interioare în apartament! Nu doar că au rămas fără meseriaș, dar și fără banii investiți. Cum au rămas cu casa în plin șantier chiar înainte de Paște?
O familie din Cluj s-a trezit fără meșter și fără banii investiți, după ce a plătit în avans lucrările pentru apartamentul lor. Acesta a abandonat proiectul chiar înainte de Paște și, cu mult tupeu, le-a trimis locatarilor o poză arătând că „nu duce lipsă de bani”.
„Vreau să vă spun pe scurt povestea cu acest meșter ca să învățați și voi din greșeala noastră. L-am chemat la fața locului să oferteze o lucrare mai complexă în construcții. Toate bune și frumoase, am acceptat prețul dat de el, s-a apucat de lucru, apoi a început să tot ceară bani în avans, motivând că asta e situația acum și că nu se va mai întâmpla. Apoi, iar a cerut cu același pretext și așa la un moment dat a ajuns să aibă o sumă considerabilă în avans, față de lucrările făcute, aproximativ 2000 de euro”, a povestit pe rețelele de păgubitul, potrivit stiridecluj.ro.
La scurt timp după ce s-a văzut cu banii, meșterul a început să-i șantajeze pe clujeni. Mai exact, bărbatul a insistat să fie plătit în avans, în caz contrar lăsându-i pe clujeni cu casa în paragină. Chiar și după ce și-a primit avansul, „meseriașul” s-a făcut nevăzut cu tot cu bani.
„Apoi a început șantajul: să îi dăm banii că el nu are să închirieze și că nu vine să lucreze dacă nu-i mai dăm. I-am mai dat câte puțin ca să vină, să nu rămânem cu așa pagubă mare. Înainte de Paști a abandonat lucrarea motivând că lucrează în altă parte că are nevoie mare de bani și vine altă dată la noi (deși avea banii în avans, pentru lucrarea nefăcută).
Am tot insistat, ne-a tot amânat, învârtit, evident, apoi i-am zis că îi mai dăm și bani extra doar să vină să lucreze, la care ne-a zis să îi dăm în avans acei bani că apoi o să vină. I-am răspuns să vină să lucreze ca să-i dăm banii, nu mai vrem să dăm avans peste avans. Așa a motivat „supărarea” lui: a zis că el a încheiat pentru că noi nu vrem să-i dăm și mai mulți bani în avans, că oricum e mult de lucru și nu face pe banii ăia. Vă reamintesc că a fost și a văzut exact despre ce e vorba când a ofertat. El și-a spus prețul, oricum ne-a mai cerut mai mult extra și i-am tot dat și ne-a luat de fraieri”, au mai spus clujenii despre ceea ce li s-a întâmplat.
Pe lângă faptul că i-a lăsat pe cei doi clujeni fără bani, „meșterul de 5 stele” nu doar că nu a revenit să continue lucrarea, dar le-a trimis și o poză revoltătoare contractorilor. Prin gestul său, bărbatul a vrut să le arate angajatorilor săi că nu are probleme financiare.
„Și gogoașa e că la telefon ne zicea că e în groapă și că are nevoie de bani, dar la final ne-a trimis poza de mai sus și ne-a zis că „de bani nu duc lipsă, stați liniștiți”, doar că nu nu de dă înapoi ce a luat și nu a lucrat. Domnul lucrează în Cluj-Napoca, mai mult finisaje interioare. NU dați banii în avans! Poza e reală, eu am pus blur că nu știu dacă se permite să o postez needitată”, a mai povestit cuplul păgubit, conform sursei citate.